《赠袁鍊师弹琴》
元代·刘崧

袁鍊师，好弹琴，不作江南曲，解琴中古音。七轸削玉徽裁金，焦琴黑尾朱弦心。

对之如大宾，宝之甚璆琳。时来为予肃危襟，拂拭顾盼愁不禁。

六月一鼓之，秋风飕飕起云林。十月一再抚，凌厉白云开重阴。

老君坛高夜色迥，神人下听寒萧森。口中六律祇自和，头上三花谁与簪。

忽起抱琴去，振衣度遥岑。手援北斗为我斟，独不乐兮忧骎骎。

苍梧虞舜不复返，帝子佩沈湘水深。不尽千古意，别君清夜吟，遥想相思江之浔。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。